N á v r h

ZÁKON
     z .............................. 2013,
ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov 

Národná rada Slovenskej republiky sa uzniesla na tomto zákone:

Čl. I

Zákon č. 80/1997 Z. z. o Exportno-importnej banke Slovenskej republiky v znení zákona
č. 336/1998 Z. z., zákona č. 214/2000 Z. z., zákona č. 623/2004 Z. z., zákona č. 688/2006
Z. z., zákona č. 659/2007 Z. z., zákona č. 567/2008 Z. z., zákona č. 492/2009 Z. z., zákona
č. 414/2012 Z. z. a zákona č. 36/2013 Z. z. sa mení a dopĺňa takto:

1.	V § 1 ods. 3 sa vypúšťajú slová „Európskeho spoločenstva a“.

2.	V § 4 písm. a) sa za slovo „spoločností“ vkladajú slová „a ďalších s nimi hospodársky spojených osôb patriacich do jednej skupiny“.

3.	V § 4 písm. c) sa za slová „zahraničnej banky“ vkladajú slová „(ďalej len „banka“)“.

4.	V § 4 písmeno f) znie:
„f) spolufinancovaním spoločné financovanie vývozného úveru alebo dovozného úveru Eximbankou a bankami alebo finančnými inštitúciami,“.

5.	V § 4 písm. j) sa za slovo „ktoré“ vkladajú slová „netrvá dlhšie ako dva roky a ktoré“.
 
6.	V § 4 písmeno k) znie:
„k) neobchodovateľným rizikom iné komerčné riziko alebo politické riziko ako je uvedené v písmene j),“.

7.	V § 4 písm. o) sa slová „vývozcu alebo dovozcu“ nahrádzajú slovami „vývozcu, dovozcu, zahraničného odberateľa, zahraničného dodávateľa, banku zahraničného odberateľa alebo banku zahraničného dodávateľa“.

8.	V § 7 sa vypúšťa odsek 5.

Doterajšie odseky 6 až 12 sa označujú ako odseky 5 až 11.

9.	V § 7 ods. 10 sa slová „odseku 9“ nahrádzajú slovami „odseku 8“.

10.	V § 9 ods. 4 písm. f) sa slovo „kalendárny“ nahrádza slovom „rozpočtový“.

11.	V § 9 ods. 5 sa vypúšťa slovo „ročnú“ a slová „hospodárskeho výsledku“ sa nahrádzajú slovami „výsledku hospodárenia“.

12.	V § 10 ods. 2 sa vypúšťa druhá veta.
13.	V § 23 ods. 3 sa slová „Eximbanky schválenými Radou banky po dohode s ministerstvom“ nahrádzajú slovom „poisťovateľa“.  

14.	V § 24 ods. 5 písmená d) a e) znejú:
„d) prijať finančný úver v eurách alebo v inej mene od banky alebo finančnej inštitúcie,
e) priamo financovať, refinancovať alebo spolufinancovať krátkodobé, strednodobé a dlhodobé úvery pre vývozcov a dovozcov na nákup tovarov alebo služieb od tuzemských dodávateľov a poskytnúť finančný úver v eurách alebo v inej mene na tuzemskom finančnom trhu alebo zahraničnom finančnom trhu,“.

15.	V § 26 sa na konci pripájajú tieto slová: „okrem záväzkov vzniknutých z poistenia a zaistenia obchodovateľných rizík“.  

16.	V § 28 odsek 3 znie:
„(3) Exekúcii podľa osobitného predpisu12) nepodliehajú
a)	nehnuteľný majetok Eximbanky,
b)	finančné nástroje vo vlastníctve Eximbanky a majetkové účasti Eximbanky v iných právnických osobách,
c)	prostriedky určené na financovanie vývozných úverov, financovanie dovozných úverov, poisťovanie vývozných úverov, zaisťovanie vývozných úverov, poskytovanie záruk a na poisťovanie a zaisťovanie pohľadávok vývozcov proti komerčným rizikám,
d)	pohľadávky Eximbanky voči bankám, finančným inštitúciám, vývozcom, dovozcom, zahraničným  odberateľom a zahraničným dodávateľom.“.

17.	§ 28 sa dopĺňa odsekom 4, ktorý znie:
„(4) Majetok Eximbanky, ktorý nie je uvedený v odseku 3, je vylúčený z exekúcie, ak príslušný exekučný súd na návrh Eximbanky podaný v lehote ustanovenej osobitným predpisom12aa) rozhodol o zastavení exekúcie z dôvodu, že takýto majetok je nevyhnutne potrebný na vykonávanie jej činností a plnenie jej úloh podľa tohto zákona.“.  

Poznámka pod čiarou k odkazu 12aa znie:
„12aa) § 61c ods. 2 zákona Národnej rady Slovenskej republiky č. 233/1995 Z. z. v znení zákona č. 230/2012 Z. z.“.

18.	V § 29 ods. 1 sa za písmeno b) vkladá nové písmeno c), ktoré znie:
„c) fond na financovanie dovozných úverov,“.

Doterajšie písmená c) až f) sa označujú ako písmená d) až g). 

19.	V § 29 ods. 3 sa za slová „odseku 1“ vkladajú slová „písm. b), d) a f)“.

20.	V § 31 ods. 4 prvá veta znie: „Ak Eximbanka prekročí svoje rozpočtované prevádzkové výnosy po zohľadnení rezerv a opravných položiek, môže so súhlasom ministerstva prekročiť rozpočtované prevádzkové náklady v takej výške, v akej sa prekročili rozpočtované prevádzkové výnosy.“.

21.	V § 33 písm. c) sa za slová „§ 29 ods. 1“ vkladajú slová „písm. b), d) a f)“.

22.	V § 35 ods. 1 sa slová „§ 19 ods. 2“ nahrádzajú slovami „§ 19 ods. 3“.

23.	Nadpis § 36 znie: „Štátny dozor a vládny audit“.

24.	V § 36 odseky 1 a 2 znejú:
„(1) Štátny dozor nad činnosťou Eximbanky vykonáva ministerstvo kontrolovaním dodržiavania
a)	tohto zákona a súvisiacich všeobecne záväzných právnych predpisov,
b)	pravidiel určených podľa § 25.

(2) Ministerstvo vykonáva vládny audit hospodárnosti, efektívnosti, účinnosti a účelnosti pri hospodárení s prostriedkami štátneho rozpočtu.“. 
     
25.	V § 36 ods. 3 sa na konci pripája táto veta: „Pri výkone vládneho auditu postupuje ministerstvo podľa osobitného predpisu.14a)“.

Poznámka pod čiarou k odkazu 14a znie:
„14a) § 35a až 35g a § 36 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.“. 

26.	V § 36 ods. 4 písm. b) sa slová „10 000 000 Sk“ nahrádzajú slovami „300 000 eur“.

27.	V § 37 ods. 5 sa slová „Členovia Rady banky, ktorí nie sú zamestnancami“ nahrádzajú slovami „Člen Rady banky, ktorý nie je zamestnancom“.

28.	V § 37 ods. 6 druhá veta znie: „Členov Rady banky a členov Dozornej rady môže zbaviť povinnosti mlčanlivosti vláda.“.  
   
29.	V § 37 ods. 7 sa slová „§ 14 ods. 7“ nahrádzajú slovami „§ 14 ods. 4“.

30.	V § 41a sa slová „právne akty Európskych spoločenstiev a“ nahrádzajú slovami „právne záväzné akty“.

31.	V nadpise prílohy sa slová „PRÁVNYCH AKTOV EURÓPSKYCH SPOLOČENSTIEV A“ nahrádzajú slovami „PRÁVNE ZÁVÄZNÝCH AKTOV“. 

Čl. II

Tento zákon nadobúda účinnosť 1. januára 2014.